ORDE do 30 de marzo de 2026 pola que se convoca o procedemento para a concesión do uso de instalacións xuvenís para desenvolver programas de lecer educativo e tempo libre durante a Campaña de verán 2026 para colectivos xuvenís (código de procedemento BS304A).
Consellería de Cultura, Lingua e Xuventude — III. Outras disposicións — 15/04/2026

A Consellería de Cultura, Lingua e Xuventude, a través da Dirección Xeral de Xuventude, leva a cabo a promoción e a organización de actividades cun claro compoñente de educación non formal destinadas á mocidade no ámbito do lecer e o tempo libre.
Asumidas as competencias neste eido polo Decreto 146/1982, do 1 de decembro, sobre asunción de competencias en materia de cultura, a Consellería de Cultura, Lingua e Xuventude inclúe, entre os seus obxectivos, o de favorecer a participación da xuventude en actividades deste tipo e para iso convoca, cada ano, a oferta de servizos e recursos dentro da programación da campaña de verán.
Mediante a presente orde sométese a concorrencia pública a utilización das instalacións xuvenís das cales é titular a Consellería de Cultura, Lingua e Xuventude, co obxecto de facilitarlle á mocidade o acceso a instalacións xuvenís para o desenvolvemento de programas de lecer educativo e tempo libre, sen ánimo de lucro, dentro da programación da Campaña de verán 2026, conscientes de que as asociacións xuvenís, as entidades que desenvolven actividades para a xuventude e os grupos de persoas mozas non asociadas destinatarios da convocatoria non sempre dispoñen dos medios e instalacións axeitados para tales fins.
As instalacións que se poden solicitar son unicamente as descritas no anexo I e nas quendas nel sinaladas.
A este respecto, o artigo 45.1 da Lei 6/2023, do 2 de novembro, do patrimonio da Comunidade Autónoma de Galicia, relativo ás autorizacións demaniais para o uso de bens de dominio público, establece: «As autorizacións demaniais outorgaranse directamente nos supostos previstos no artigo 103.2. No resto dos casos, outorgaránselles directamente ás persoas solicitantes que reúnan as condicións requiridas, salvo que, por calquera circunstancia, se encontrase limitado o seu número, caso en que se outorgarán en réxime de concorrencia, e, se isto non for procedente por non se teren que valorar condicións especiais nos e nas solicitantes, mediante sorteo, se outra cousa non estivese establecida nas condicións polas cales se rexen».
No que atinxe aos grupos de persoas mozas non asociadas, de acordo co establecido no parágrafo 2 do artigo 10 da Lei 4/2019, do 17 de xullo, de administración dixital de Galicia, atendendo ao perfil destas persoas, que teñen ou poden ter con facilidade a capacidade dixital requirida, co fin de axilizar a xestión das solicitudes e acadar unha maior eficiencia na tramitación, e en consonancia coas dúas convocatorias precedentes, considérase procedente establecer a obriga de relacionarse coa Administración convocante a través de medios electrónicos.
En consecuencia, facendo uso das facultades que me confire o artigo 34.6 da Lei 1/1983, do 22 de febreiro, de normas reguladoras da Xunta e da súa Presidencia,
Artigo 1.
Obxecto
A Consellería de Cultura, Lingua e Xuventude convoca o procedemento de concesión do uso das súas instalacións xuvenís dentro da programación da Campaña de verán 2026 para o desenvolvemento de programas de lecer e tempo libre, sen ánimo de lucro, dirixidas á mocidade, nos termos que se establecen nesta orde e de acordo coa distribución de prazas que se recolle no anexo I (código de procedemento BS304A).
Artigo 2.
Servizos ofertados e duración das quendas
1. O uso das instalacións ofertadas suporá dispor:
a) Dos servizos de auga, gas, electricidade e alimentación en réxime de pensión completa.
O primeiro servizo de alimentación será o xantar do día da incorporación e o último será o xantar do último día da estadía concedida.
b) Do material, excepto o correspondente ás actividades que a entidade ou grupo vaia desenvolver na instalación e que, no caso dos campamentos, comprende tamén as tendas de campaña, colchóns e mantas.
c) Dos servizos da xerencia e persoal de servizos de restauración e limpeza das ditas instalacións.
2. Exclúese dos servizos ofertados o traslado ata a instalación xuvenil, tanto o día de chegada como o de saída, que serán por conta da entidade ou grupo destinatario. Igualmente, para o Campamento da Illa de Ons exclúese o traslado en barco ata a illa.
3. As instalacións, prazas e quendas ofertadas son as recollidas no anexo I.
O número de prazas e de días que se soliciten pode ser inferior ao máximo ofertado.
Artigo 3.
Entidades e grupos destinatarios
Poderán solicitar o uso das instalacións de referencia:
a) As asociacións xuvenís, as entidades prestadoras de servizos á xuventude e as escolas de tempo libre, debidamente constituídas e legalizadas.
b) Os consellos locais e municipais de xuventude.
c) As corporacións locais.
d) Outras entidades públicas ou privadas debidamente constituídas que realicen actividades coa mocidade.
e) Os grupos de persoas mozas non asociadas que organicen actividades de tempo libre sen ánimo de lucro e, en todo caso, para desenvolver un programa de actividades para un mínimo de 15 persoas. Unha persoa integrante do grupo asumirá o papel de representante deste e con poderes suficientes para cumprir as obrigas que, como destinatario, lle corresponden ao grupo e, en consecuencia, a todas as persoas que o forman. Será necesario que o grupo teña unha denominación que o identifique.
Artigo 4.
Forma, lugar e prazo de presentación de solicitudes
1. De acordo co establecido nos números 2 e 3 do artigo 14 da Lei 39/2015, do 1 de outubro, do procedemento administrativo común das administracións públicas, e co artigo 10.2 da Lei 4/2019, do 17 de xullo, de administración dixital de Galicia, as solicitudes presentaranse obrigatoriamente por medios electrónicos a través do formulario normalizado dispoñible na sede electrónica da Xunta de Galicia, https://sede.xunta.gal
De conformidade co artigo 68.4 da Lei 39/2015, do 1 de outubro, se algunha das persoas interesadas presenta a súa solicitude presencialmente, será requirida para que a emende a través da súa presentación electrónica. Para estes efectos, considerarase como data de presentación da solicitude aquela en que sexa realizada a emenda.
Para a presentación electrónica das solicitudes poderá empregarse calquera dos mecanismos de identificación e sinatura admitidos pola sede electrónica da Xunta de Galicia, incluído o sistema de usuario e clave Chave365 (https://sede.xunta.gal/chave365).
2. No caso da solicitude de instalacións para o desenvolvemento de actividades de tempo libre, no número de prazas solicitadas polas entidades e/ou grupos relacionados no artigo 3 incluiranse as correspondentes ás persoas integrantes do equipo de animación e calquera outra persoa, relacionada coa entidade ou grupo, que vaia estar na instalación durante o período solicitado.
3. O prazo de presentación de solicitudes será de sete (7) días hábiles, contado a partir do día seguinte ao da publicación desta orde no
Diario Oficial de Galicia
.
Artigo 5.
Emenda da solicitude
Se na solicitude se aprecian defectos, o órgano instrutor requirirá a entidade e/ou grupo solicitante para que, no prazo de dez días hábiles, emende a falta ou achegue os documentos preceptivos, con indicación de que, se así non o fixer, se considerará desistida da súa petición, de conformidade co previsto no artigo 68 da Lei 39/2015, do 1 de outubro, logo de resolución, que será ditada nos termos do artigo 21 da referida lei.
Artigo 6.
Comprobación de datos
1. Para tramitar este procedemento consultaranse automaticamente os datos incluídos nos seguintes documentos en poder da Administración actuante ou elaborados polas administracións públicas, agás que a persoa interesada se opoña á súa consulta:
a) NIF da entidade solicitante.
b) DNI/NIE da persoa representante.
c) NIF da entidade representante.
2. Consultaranse, ademais, os seguintes datos cando a persoa interesada faga constar na solicitude que lle é de aplicación a circunstancia que acredita o documento correspondente:
a) Inscrición no Rexistro de Entidades Xuvenís da Dirección Xeral de Xuventude.
b) Inscrición no Rexistro de Entidades Prestadoras de Servizos Sociais da Consellería de Política Social e Igualdade.
3. No caso de que as persoas se opoñan á consulta, deberán indicalo no recadro correspondente habilitado no formulario (anexo II) e achegar os documentos.
Cando así o exixa a normativa aplicable, solicitarase o consentimento expreso da persoa interesada para realizar a consulta.
4. Excepcionalmente, no caso de que algunha circunstancia imposibilite a obtención dos citados datos, poderáselles solicitar ás persoas interesadas que presenten os documentos correspondentes.
Artigo 7.
Trámites administrativos posteriores á presentación de solicitudes
Todos os trámites administrativos que as persoas interesadas deban realizar tras a presentación da solicitude deberán ser efectuados electronicamente accedendo á Carpeta cidadá da persoa interesada, dispoñible na sede electrónica da Xunta de Galicia.
Artigo 8.
Criterios de adxudicación
1. Para a adxudicación do uso das instalacións ofertadas establécese a seguinte orde de preferencia:
a) Asociacións xuvenís, entidades prestadoras de servizos á mocidade e escolas de tempo libre domiciliadas na Comunidade Autónoma galega e inscritas no correspondente censo ou rexistro dependente da Dirección Xeral de Xuventude.
b) Consellos locais e municipais de xuventude galegos.
c) Corporacións locais galegas.
d) Grupos de persoas mozas galegas non asociadas segundo o establecido no artigo 3.
e) Outras entidades públicas ou privadas, domiciliadas na Comunidade Autónoma de Galicia, que o soliciten con fins asistenciais.
f) Asociacións xuvenís, entidades prestadoras de servizos á xuventude, escolas de tempo libre, entidades que realicen actividades coa mocidade e grupos de persoas mozas, domiciliados noutras comunidades autónomas.
2. Pola súa banda, dentro do previsto no número anterior, terán prioridade, por esta orde:
a) As que soliciten un maior número de prazas ata o tope máximo de cada instalación fixado no anexo I.
b) As que soliciten un maior número de días ata o tope máximo de cada instalación fixado no anexo I.
c) As solicitudes das entidades que cubran as prazas por convocatoria aberta e non reservadas exclusivamente aos seus membros ou ás persoas asociadas.
d) As entidades e grupos que non dispuxeron de prazas na última convocatoria do uso de instalacións xuvenís dependentes da Consellería de Cultura, Lingua e Xuventude ou, no caso de empate, nas dúas últimas convocatorias, agás que, no caso de renuncia, non a comunicasen no prazo establecido, caso en que pasarán a ocupar o último lugar nos criterios de adxudicación.
e) As que subvencionen o total ou parte da cota que teñen que pagar as persoas participantes.
3. No caso de persistir o empate, efectuaríase a un sorteo para determinar as entidades ou grupos destinatarios.
4. Se, aplicados os criterios de adxudicación establecidos nos números 1, 2 e 3 anteriores, o número de prazas solicitadas por unha entidade ou grupo é superior ao número de prazas sobrantes tras a/as previa/s adxudicación/s, asignaránselle á entidade ou grupo que proceda as prazas sobrantes, aínda que sexan inferiores ás solicitadas, sempre que a dita entidade ou grupo marcase na solicitude o recadro correspondente en que aceptaba esta opción, e o número de prazas sobrantes estea dentro da porcentaxe indicada na solicitude.
No caso de non se cumpriren estes requisitos, non se adxudicará ningunha praza á entidade ou grupo, e continuará o procedemento de adxudicación coa seguinte entidade ou grupo que proceda conforme o disposto neste artigo.
Artigo 9.
Instrución e resolución
1. O órgano instrutor do procedemento será o Instituto da Xuventude de Galicia.
2. A valoración das solicitudes presentadas, de acordo cos criterios establecidos no artigo anterior, corresponderalle a unha comisión de valoración constituída para o efecto, que estará integrada a:
a) Pola persoa titular da xefatura do Servizo de Actividades para a Xuventude, que a presidirá, ou, no caso de ausencia, por unha persoa funcionaria do citado servizo nomeada pola persoa titular da Dirección Xeral de Xuventude.
b) As persoas titulares das xefaturas dos servizos de Xuventude e Voluntariado dos departamentos territoriais da Consellería de Cultura, Lingua e Xuventude ou, no caso de ausencia, por unha persoa funcionaria dos respectivos servizos nomeada pola persoa titular da Dirección Xeral de Xuventude.
No nomeamento das persoas suplentes das letras a) e b) terase en conta o principio de composición equilibrada de mulleres e homes.
3. A secretaría da comisión, con voz pero sen voto, corresponderalle a unha persoa funcionaria da Dirección Xeral de Xuventude, nomeada mediante resolución da persoa titular da citada dirección xeral.
No caso de ausencia, será substituída por outra persoa funcionaria da citada dirección xeral nomeada do mesmo xeito.
No nomeamento da persoa titular e da suplencia terase en conta o principio de composición equilibrada de mulleres e homes.
4. O órgano instrutor, á vista do expediente e do informe da Comisión de Valoración, elevaralle a proposta de resolución ao órgano competente para resolver.
5. O órgano competente para resolver será a persoa titular da Dirección Xeral de Xuventude, quen resolverá por delegación da persoa titular da Consellería de Cultura, Lingua e Xuventude.
6. A resolución conterá a relación das entidades e/ou grupos solicitantes adxudicatarios e a de entidades e/ou grupos non adxudicatarios, que terán prioridade para optar á fase de resultas, segundo o establecido no artigo 13.2.
Esta resolución será publicada no
Diario Oficial de Galicia
, conforme o sinalado no artigo 10, no prazo máximo de dous meses, contados a partir do día seguinte ao da publicación da presente orde. Se vencese o prazo máximo para resolver sen que se ditase resolución expresa, entenderase desestimada.
Artigo 10.
Publicación dos actos
Publicaranse no
Diario Oficial de Galicia
, de conformidade co previsto no artigo 45 da Lei 39/2015, do 1 de outubro, os actos administrativos e as correspondentes resolucións deste procedemento. Esta publicación producirá os efectos de notificación.
Serán igualmente obxecto de publicidade a través da páxina web https://xuventude.xunta.gal
Artigo 11.
Réxime de recursos
1. As resolucións ditadas neste procedemento esgotan a vía administrativa, polo que, de conformidade co previsto no artigo 46 da Lei 29/1998, do 13 de xullo, reguladora da xurisdición contencioso-administrativa, contra elas poderase interpor un recurso contencioso-administrativo ante a Sala do Contencioso-Administrativo do Tribunal Superior de Xustiza de Galicia no prazo de dous meses, que comezará a contar desde o día seguinte ao da súa publicación no
Diario Oficial de Galicia
, se esta for expresa. Se non o for, o prazo será de seis meses e contarase a partir do día seguinte a aquel en que se produza o acto presunto.
2. Malia o anterior, poderase interpor, potestativamente, un recurso de reposición ante o mesmo órgano que ditou a resolución no prazo dun mes, que comezará a contar a partir do día seguinte ao da súa publicación no
Diario Oficial de Galicia
, se esta for expresa. Se non o for, poderase interpor un recurso de reposición en calquera momento a partir do día seguinte a aquel en que se produza o acto presunto, tal e como establece o artigo 124 da Lei 39/2015, do 1 de outubro.
En todo caso, non se poderá interpor un recurso contencioso-administrativo ata que sexa resolto expresamente ou se produza a desestimación presunta do recurso de reposición interposto.
Artigo 12.
Reserva da praza adxudicada, perda e renuncia
1. Unha vez publicada a resolución, as entidades e/ou grupos beneficiarios están obrigados, no prazo de 5 días hábiles:
a) A ingresar, en concepto de reserva de prazas, o 25 % do importe do prezo correspondente ás prazas adxudicadas. A dita cantidade non será reintegrable, nin descontable no seguinte pagamento, no caso de que decaia a adxudicación realizada por incumprimento das obrigas expresadas neste artigo, nin se a entidade adxudicataria anula a reserva de utilización da instalación ou reduce o número de persoas usuarias previstas ou os días de uso solicitado.
b) A presentar a seguinte documentación, dirixida ao Servizo de Xuventude e Voluntariado do departamento territorial da Consellería de Cultura, Lingua e Xuventude correspondente á provincia en que estea a instalación adxudicada:
1º. Breve proxecto de actividades que se van realizar. As actividades incluídas no proxecto deberán, en todo caso, respectar os dereitos fundamentais e as liberdades públicas recoñecidos na Constitución española e tratarán de contribuír a educar desde a igualdade en materia de xénero e fomentar unha imaxe das persoas libre de estereotipos.
2º. Acreditación do apoderamento da persoa que subscribiu a solicitude como representante da entidade ou grupo solicitante.
3º. Xustificante do aboamento do 25 % expresado anteriormente.
2. A documentación relacionada na letra b) do número anterior deberá presentarse conforme o previsto no artigo 7.
3. Se, transcorrido o prazo de 5 días hábiles desde a publicación da adxudicación, non se cumprise o disposto no número 1, logo do trámite de audiencia da entidade e/ou grupo interesado, declararase a perda do dereito á instalación adxudicada, a través da oportuna resolución, que será ditada nos termos do artigo 21 da Lei 39/2015, do 1 de outubro. As prazas adxudicadas non ocupadas quedarán dispoñibles conforme o procedemento sinalado no artigo 13.
4. No caso de que algunha entidade ou grupo non formal renuncie ás prazas adxudicadas, estas prazas non ocupadas quedarán igualmente dispoñibles conforme o procedemento sinalado no artigo 13. As renuncias deberán presentarse conforme se indica no artigo 7.
No caso de non comunicar a renuncia no prazo dos 5 días hábiles seguintes á publicación da resolución de adxudicación, na convocatoria seguinte a entidade ou grupo pasará a ocupar o último lugar dentro dos criterios de preferencia e prioridade descritos no artigo 8.
Artigo 13.
Dispoñibilidade das prazas non ocupadas
1. No caso de que unha vez adxudicadas as prazas conforme os artigos precedentes queden prazas sobrantes sen ocupar, disporase delas na fase de resultas.
As prazas dispoñibles nesta fase de resultas serán publicadas na páxina web https://xuventude.xunta.gal
2. As entidades e os grupos que presentaron unha solicitude no prazo do artigo 4 e non resultaron adxudicatarias por aplicación dos criterios recollidos no artigo 8 terán prioridade para o acceso a estas prazas. Disporán da prioridade sinalada durante un prazo de 5 días hábiles, contado a partir da publicación das prazas de resultas na páxina web.
As ditas entidades e grupos interesados remitirán a súa solicitude de prazas mediante un correo electrónico, no enderezo ofertaconcertada.xuventude@xunta.gal, cunha antelación mínima de 7 días hábiles á data de inicio da estadía que se solicita.
A adxudicación das prazas de resultas realizarase por orde de recepción de solicitudes, mediante resolución do órgano competente recollido no artigo 9.5.
3. Unha vez rematado o período de prioridade sinalado no número 2, e no caso de que aínda queden prazas sobrantes, estas poranse á disposición de calquera entidade ou grupo interesado que cumpra os requisitos do artigo 3, mediante a apertura dun novo período de presentación de solicitudes. Estas novas solicitudes presentaranse tamén por correo electrónico, no enderezo ofertaconcertada.xuventude@xunta.gal, cunha antelación mínima de 7 días hábiles á data de inicio da estadía que se solicita.
A segunda adxudicación das prazas de resultas a estas entidades e grupos non prioritarios realizarase, así mesmo, por orde de recepción de solicitudes, mediante resolución do órgano competente recollido no artigo 9.5.
Artigo 14.
Autorización de uso temporal
1. Transcorridos 15 días hábiles desde a finalización do prazo de cinco días establecido no artigo 12 para a reserva da praza, a entidade ou grupo beneficiario ten a obriga de:
a) Aboar o 75 % restante do importe do prezo correspondente ás prazas que confirme. A dita cantidade ou a parte proporcional non será reintegrable se o número de persoas usuarias ao inicio da actividade é menor que o confirmado ou se o número de días é, así mesmo, inferior ao confirmado.
b) Presentar o documento de aceptación das condicións particulares de uso da instalación conforme o modelo dispoñible na páxina web https://xuventude.xunta.gal
c) Presentar a relación das persoas responsables que dirixan a actividade, desagregadas por sexo, e a acreditación das titulacións exixidas en materia de tempo libre, tendo en conta o disposto no artigo 47 do Decreto 50/2000, do 20 de xaneiro, polo que se refunde e se actualiza a normativa vixente en materia de xuventude, no caso de que a instalación se solicite para o desenvolvemento dun programa de actividades de tempo libre.
d) Presentar a relación de persoas usuarias das prazas adxudicadas, desagregadas por sexo, nos cinco días hábiles anteriores ao comezo da ocupación.
2. O xustificante de pagamento do ingreso sinalado na letra a) e a documentación relacionada nas letras b), c) e d) presentaranse conforme o previsto no artigo 7, dirixida ao Servizo de Xuventude e Voluntariado do departamento territorial da provincia en que estea a instalación adxudicada.
3. Cumpridas as condicións anteriores, o departamento territorial correspondente da Consellería de Cultura, Lingua e Xuventude facilitaralle á entidade ou grupo beneficiario o documento de autorización de uso temporal da instalación.
4. Se, transcorridos os diferentes prazos establecidos neste artigo, as entidades ou grupos beneficiarios non fan os pagamentos correspondentes, actuarase de acordo co disposto no número 3 do artigo 12.
Artigo 15.
Obrigas das entidades beneficiarias do uso das instalacións xuvenís
As entidades e grupos beneficiarios estarán obrigados:
a) A cumprir os requisitos exixidos no Decreto 50/2000, do 20 de xaneiro.
b) A observar as normas de réxime interno da instalación da cal sexan adxudicatarias, así como as indicacións da persoa responsable desta no referente a aqueles aspectos non recollidos expresamente nas citadas normas.
c) A cumprir as medidas hixiénico-sanitarias e de prevención existentes no momento do desenvolvemento da actividade e, en xeral, as establecidas pola lexislación vixente na materia.
d) A subscribir unha póliza de seguro de responsabilidade civil polos riscos, accidentes e danos derivados das actividades que desenvolvan na instalación adxudicada, que non teñen a consideración de actividades propias da Dirección Xeral de Xuventude.
e) A aboar o importe dos danos que se produzan no material e nos equipamentos da instalación durante o período de uso desta.
f) No caso de que se queiran utilizar as piscinas da instalación adxudicada, cada entidade deberá dispor do seu propio persoal socorrista.
g) A presentar un informe de fin de actividade en que se recolla a conformidade co estado das instalacións, asinado pola persoa responsable da entidade ou grupo e pola persoa coordinadora da instalación.
h) A autorización outorgada para o uso da instalación non é transmisible.
Artigo 16.
Revogación unilateral da autorización
A autorización poderá ser revogada unilateralmente en calquera momento polo órgano que a outorgou, sen xerar dereito a indemnización, no caso de incumprimento das obrigas por parte das entidades ou grupos beneficiarios ou se producen danos no dominio público, impiden a súa utilización para actividades de maior interese público, menoscaban o uso xeral ou cando os bens sexan necesarios para as actividades propias da Administración xeral da Comunidade Autónoma de Galicia ou das súas entidades públicas instrumentais.
Artigo 17.
Tarifas
1. Os prezos dos servizos ofertados nesta orde aparecen recollidos no anexo I, epígrafe A.1, da Orde do 1 de abril de 2016 pola que se fixan os prezos privados correspondentes á prestación de servizos nas instalacións xuvenís e á expedición de carnés dirixidos á mocidade, xestionados pola Dirección Xeral de Xuventude.
De conformidade co disposto na Orde do 1 de abril de 2016, aqueles grupos que figuren inscritos no Rexistro da Consellería de Política Social e Igualdade como entidades prestadoras de servizos sociais gozarán dun desconto do 50 % sobre os prezos sinalados.
Así mesmo, conforme o disposto na dita Orde do 1 de abril de 2016, as asociacións xuvenís e as entidades prestadoras de servizos á xuventude domiciliadas na Comunidade Autónoma galega e inscritas no correspondente censo ou rexistro dependente da Dirección Xeral de Xuventude terán un desconto do 50 % sobre os prezos sinalados.
2. O aboamento dos diferentes pagamentos regulados nesta orde efectuarase utilizando os impresos de autoliquidación e pagamento de taxas e prezos.
Disposición derradeira primeira.
Desenvolvemento da orde
Autorízase a persoa titular da Dirección Xeral de Xuventude para ditar os actos ou instrucións para a aplicación desta orde.
Disposición derradeira segunda.
Entrada en vigor
Esta orde entrará en vigor o día seguinte ao da súa publicación no
Diario Oficial de Galicia
.
Santiago de Compostela, 30 de marzo de 2026